สวัสดีค่ะ ดิฉันเป็นแม่ฟูลไทม์ เลี้ยงลูก 2 คน และทำงานบ้านด้วย มีแม่บ้านบางวันค่ะ จึงเหนื่อยมาก ลูกชายคนโต 5 ขวบครึ่ง ชอบทำทุกอย่างที่แม่ไม่อยากให้ทำ และต่อต้าน แกล้งน้อง เล่นกับน้องแรงๆ แกล้งแม่ แม่เลยต้องดุบ่อยมาก หงุดหงิดและดุจนเริ่มทนตัวเองไม่ได้ แต่พอเจอเหตุการณ์เดิมๆ ซ้ำๆ ก็ทนไม่ได้อยู่ดี เวลาดุจะเสียงดังมากเพื่อให้ลูกนิ่งและหยุด บางครั้งก็ตีแต่ไม่บ่อย หลังจากดุแล้วจะมานั่งคิดเสียใจที่ดุเค้าไป เค้าจะรู้สึกยังไง ความหงุดหงิดมันพาลไปถึงแฟน คุยกับแฟนบางเรื่องนิดหน่อยก็หงุดหงิดขึ้นเสียงใส่เค้า และอารมณ์ทางเพศหายไปเลยค่ะ เคยอ่านเกี่ยวกับเรื่องฮอร์โมนเอสโทเจนมาก จะทำให้อารมณ์แปรปรวนง่าย มีวิธีแก้ไขหรือรักษาอารมณ์หงุดหงิดไหมคะ
สวัสดีค่ะ อาการหงุดหงิดง่ายกับเหตุการณ์เดิมๆ อารมณ์แปรปรวนดังกล่าวมานั้น อาจจะเกิดมาจากปัจจัยใดๆมากระตุ้น เช่นเหตุการณ์ที่ทำให้เกิดความเครียด ความกังวล ซึ่งก็อาจจะเป็นปฏิกิริยาปกติในคนทั่วไปที่ต้องเจอปัญหาเดียวกัน แต่หากมีความรุนแรงของอาการเป็นมาก อาจทำให้กลายเป็นโรคทางจิตบางชนิด เช่น โรควิตกกังวล ความผิดปกติในการควบคุมอารมณ์หรือความรู้สึก ส่วนเรื่องของฮอร์โมนเพศหญิงแอสโตรเจนนั้นอาจจะส่งผลต่ออารมณ์ดังกล่าวบ่อยๆได้น้อยในเบื้องต้นพยายามตั้งสติ แก้ไขปัญหา และจัดการกับอารมณ์ให้ได้ดีมากขึ้น ถ้ามีอาการหงุดหงิด ให้พยายามเดินเลี่ยงจากสถานการณ์นั้นๆออกมาก่อน ไม่ใช้อารมณ์หรือกำลังในการแก้ไขปัญหาและควรไปพบแพทย์ถ้าอาการเป็นมากขึ้นเรื่อยๆ จนทำให้มีพฤติกรรมทำร้ายตนเองหรือคนรอบข้าง หรือส่งผลต่อพฤติกรรมในการกินและการนอนร่วมด้วย